Մեխակ Ղազարյան

Մեխակ Հայկազի Ղազարյան (դեկտեմբերի 13, 1966, Լենինական, ՀԽՍՀ), հայ և խորհրդային բռնցքամարտիկ, 1986 թվականի 9-րդ ամառային սպարտակիադայի հաղթող, ԽՍՀՄ եռակի չեմպիոն (1987, 1988, 1990), Եվրոպայի չեմպիոն (1987), աշխարհի գավաթակիր (1987), Բարի կամքի խաղերի հաղթող (1996), Հայաստանի չեմպիոն (1994), ԽՍՀՄ միջազգային կարգի սպորտի վարպետ (1985), հանդես է եկել կիսաթեթև և թեթև քաշայինների կարգում։

Կենսագրություն 
1974-1984 թվականներին սովորել է Րաֆֆու անվան թիվ 32 դպրոցում, 1984 - 1988 թվականներին սովորել և ավարտել է Լենինականի Գյումրու պետական մանկավարժական ինստիտուտի Ֆիզիկական դաստիարակության ֆակուլտետը։ Մեխակ Ղազարյանը բռնցքամարտով զբաղվել է 1980 թվականից։ Նրա մարզիչը եղել է իր ավագ եղբայրը՝ ՀԽՍՀ վաստակավոր մարզիչ Սարգիս Ղազարյանը։ Մեխակը 1986 թվականին դարձել է 9-րդ ամառային սպարտակիադայի հաղթող, 1987 և 1988 թվականներին եղել է կիսաթեթև կարգայինների ԽՍՀՄ չեմպիոն։ 1986 թվականին ընդգրկվել է ԽՍՀՄ հավաքականի կազմում, դարձել է Բարի կամքի խաղերի հաղթող։ 1987 թվականին թեթև քաշայինների կարգում նվաճել է Եվրապայի չեմպիոնի տիտղոսը՝ եզրափակչում 5-0 հաշվով հաղթելով հունգարացի բռնցքամարտիկ Լասլո Սյոկեին։ Նույն առաջնությունում թեթև քաշայինների կարգում ԽՍՀՄ-ի հավաքականի կազմում հանդես եկող իր հայրենակից Նշան Մունչյանը նույնպես ոսկե մեդալ է նվաճում։ 1988 թվականին մասնակցել է Սեուլի ամառային օլիմպիական խաղերին։ 1990 թվականին 4-րդ անգամ նվաճել է ԽՍՀՄ չեմպիոնի կոչումը։ Նույն թվականին թեթև քաշայինների կարգում բրոնզե մեդալ է նվաճել Սիեթլ քաղաքում տեղի ունեցած Բարի կամքի խաղերում։
1993- 1996 թվականներին ընդգրկվել է Հայաստանի հավաքականի կազմի մեջ։ 1993 թվականաին Բուրսայում մասնակցել է Եվրոպայի առաջնությանը և նվաճել բրոնզե մեդալ։ 1994 թվականին եղել է Հայաստանի չեմպիոն։ 1996 թվականին մասնակցել է Ատլանտայի օլիմպիական խաղերին։

Մարզական կարիերայի ավարտից հետո 1997 թվականին հիմնադրել է Գյումրու քաղաքապետարանի բռնցքամարտի մարզադպրոցը, որի տնօրենն է հանդիսացել մինչև 2012 թվականը։ 2011 թվականից Հայաստանի բռնցքամարտի հավաքականի ավագ մարզչի օգնականն է։ Ամուսնացած է, ունի երկու դուստր։

Արտաքին հղումներ 
 Մեխակ Ղազարյանի կենսագրականը ԳՅՈՒՄՐՈՒ ՀԱՄԱՅՆՔԱՊԵՏԱՐԱՆԻ ՊԱՇՏՈՆԱԿԱՆ ԿԱՅՔՈՒՄ
 Профиль на сайте Федерации бокса России
 http://www.sports-reference.com/olympics/athletes/gh/mekhak-ghazaryan-1.html

Ծանոթագրություններ 

Բռնցքամարտիկներ
Խորհրդահայեր